|  |
| --- |
|  |

**Republika Siena** (talijanski: *Repubblica di Siena* ili službeno na latinskom **Respublica Senensis**), bila je srednjovjekovna grad-država, oko grada Siene, u današnjoj Toskani, Italija. 

Republika je egzistirala je od kraja 11. vijeka do 1555. kad je konačno pokleknula pred vječitim rivalom Republikom Firencom, udruženom sa španjolskim kraljem.

Historija
---------

Gradom Sienom sve do kraja 11. vijeka vladao je lokalni biskup, ali je njegova moć vremenom slabila tako da je bio primoran da sa plemstvom podjeli vlast u zamjenu za pomoć prilikom graničnog spora sa susjednim Arezzom.

Proces jačanja svjetovne vlasti završen je 1125. kada je Siena postala nezavisna od crkvene vlasti i biskupa, tad je izabrana *Vlada konzula* (1125.-1199.) na čelu sa izvjesnim - Mancom koji je izabran za prvog konzula. *Republika Siena* je 1179 sastavila vlastiti ustav. To razdoblje je bilo značajno za Sienu, jer tada je izgrađena 
Sienska katedrala i izgrađen *Trg na poljani* (Piazza del Campo) sa ulicama, koje su vodile ka trgu. 

Krajem 12. vijeka točnije - 1199. izabran je Malapresa da Lucca, kao prvi podesta, nove sienske vlade, koja je zamjenila je dotadašnju aristokratsku *Vladu konzula*. Vremenom su sve više obični građani postajali članovi sienske vlade, a *Republika Siena* se sve više teritorijalno širila, tako da je sredinom 16. vijeka imala 40.000 ljudi, što je za ono vrijeme bila zavidna brojka. Okolni feudalci u utvrđenjima oko grada priznavali su gradsku vlast. 

*Republika Siena* je od 13. vijeka postala rival susjednoj Republici Firenci, jer je bila gibelinska, za razliku od Republike Firence koja je bila gvelfska. 

*Republika Siena* i *Republika Firenca* vodile su više međusobnih bitaka i sklapale kratkotrajna primirja (Mir iz Fonterutolija 1201.) Sienski gibelini su uz pomoć kralja Manfreda Sicilijanskog 4. septembra 1260. u Bitci kod Montapertija pobijedili firentinske gvelfe. ,

Nakon Bitke kod Colle 16. - 17. jun 1269. u kojoj su firentinski gvelfi pobjedili sienske gibeline u Sieni su vlast preuzeli gvelfi i formirali svoju Vladu tridesetšestorice - 1270. u koju su ušli samo bogatiji trgovci - deklarirani gvelfi. Nakon toga se vlada Siene, još puno puta mijenjala; Vlada dinastije plemenitih (1277.), Vlada petnaestorice (1280. -1286.), Vlada devetorice ( 1286. - 1355.), Vlada dvanaestorice (1355.), Vlada trinaestorice (1368.) Vlada petnaestorice (1369.), Priorska vlada (1385. - 1399.), Viscontiji (1399.-1404.), Vlada signorije (1487. - 1525.)

*Republiku Sienu* opustošila je crna smrt 1348. poslije koje se nikad nije potpuno oporavila i povratila nekadašnju moć.
Otada je Sijena bila inferiorna prema Republici Firenci. 

Karta *Republike Siene* iz 1494.
### Kraj Republike Siene

*Republika Siena* ostala je nezavisna sve do polovice 16. vijeka, kad je Cosimo I. de' Medici, veliki vojvoda Toskane 1554. uspio okupiti veliku vojsku u koju su ušle firentinsko - španjolske snage i navalio na Sienu, koja je obranu povjerila Pieru Strozziju. Kada je Piero poražen u Bitci kod Marciane - 1554. Siena se više nije mogla nadati nikakvoj pomoći, te se predala 17. aprila 1555. nakon 18 mjeseci otpora, i to je bio konačan kraj *Republike Siene*. Nakon podpadanja pod vlast Firence broj stanovnika opao je na 20.000 ljudi.

Od 1555. do 1559. *Republika Siena* egzistirala je u nekoj vrsti protektorata pod carem Svetog Rimskog Carstva i Velikog Vojvodstva Toskana. U tom periodu je radila i *Vlada Republike Siene* u kojoj su bili pripadnici 700 porodica iz Montalcina, posljednjeg ostatka sienske nezavisnosti, koji je zadnji 1559. pripojen Velikom Vojvodstvu Toskana. 

Novi španjolski kralj Filip II. prodao je za veliku sumu, brojne sienske obalne utvrde dinastiji Medici i njihovom Velikom Vojvodstvu Toskana. Otada pa sve do polovice 19. vijeka sav teritorij nekadašnje *Republike Siene* bio je u sastavu *Velikog vojvodstva Toskana*

Povezano
--------

* Vojvodstvo Toskana
* Veliko Vojvodstvo Toskana
* Siena
* Bitka kod Montapertia

Bilješke
--------

1. 1 2 3 4  Siena,na portalu treccani.it, pristupljeno 12. 07. 2011.(`it`)
2. ↑  Fusai, Luca (1987.). *La storia di Siena dalle origini al 1559, Volume 1*. Siena: Il Leccio. str. 423.

Vanjske veze
------------

***Republika Siena*** na Wikimedijinoj ostavi

* Repubblica Senese (`it`)

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 157984155
* GND: 5280013-1

 |